Imtella' Frar 8, 2021 - Aġġornata 8 Ta' Frar, 2021 8:46am Malta għandha t-tielet tilqima kontra l-Covid-19 hekk kif ilbieraħ għall-ħabta tal-ħdax ta' filgħaxija waslet f'Malta l-ewwel kunsinja tat-tilqima żviluppata minn Oxford u AstraZeneca. F'kitba fuq il-midja soċjali l-Prim Ministru Robert Abela fisser dan l-iżvilupp bħala tragward importanti ieħor fil-pjan efettiv li għandu jieħu lil Malta lura għan-normalità. Aktar kmieni lbieraħ id-Deputat Prim Ministru Chris Fearne iddeskriva din it-tilqima fuq il-midja soċjali bħala "kanun" ieħor kontra l-Covid. Intant f'aġġornament dwar il-programm nazzjonali ta' tilqim b'kollox sas-Sibt kienu ingħataw 37,586 tilqima, li 8,749 minnhom kienu jikkostitwixxu t-tieni doża.